
Monokuláris mélységbecslés

Kulcsszavak: mélységbecslés, önfelügyelt tanulás, háromdimenziós rekonstrukció, sztereó és videó alapú képsorozatok
A mélységbecslés egy közismert, ugyanakkor kihívást jelentő feladat a számítógépes látás területén, mivel fontos szerepet játszik a háromdimenziós rekonstrukcióban és a környezet értelmezésében. Az autóiparban is egy sokkal olcsóbb és kézenfekvőbb alternatíva, mint a LiDAR szenzorok használata a haladó vezetéstámogató rendszereknél (ADAS) vagy akár az önvezető autók rendszereinél is.
A fő célunk, hogy egy színes bemeneti képből megbecsüljünk egy sűrű mélységképet, ahol minden egyes pixel intenzitása mélységet jelképez. Mivel ugyanarra a bemeneti képre rávetíthető végtelen sok elfogadható mélységkép, egy komplex problémával állunk szemben. A szakirodalomban számos deep learning alapú megközelítéssel probálkoztak, ahol kiderült, hogy a konvoluciós neurális hálók alkalmasak a feladat megoldására.
Ebben a dolgozatban egy önfelügyelt tanuláson (Self-Supervised learning) alapuló megközelítést vizsgálunk, amely képes együttesen felhasználni egy adathalmaz sztereó képpárait és videó egymást követő képeit egy olyan encoder-decoder típusú modell betanításához, amely nem csak mélységet, hanem a kamera helyzetét is képes megbecsülni.
Kísérleteink eredményei rávilágítanak a sztereó és videó alapú képsorozatok együttes alkalmazásának előnyeire, valamint az önfelügyelt tanulás sikerére a sima felügyelt tanuláshoz képest, ahol kihívást jelent egy mélységi adatokkal ellátott adathalmaz begyűjtése. Emellett, megfigyelhetjük a különböző tanulási paraméterek, képfeldolgozási stratégiák és adathalmazok befolyását a modellünk teljesítményére.



